section_heading: Radnja
paragraph_text: Radnja započinje dolaskom novog Terminatora T-800 iz budućnosti, nakon kojeg dolazi naizgled čovjek, također iz budućnosti, za kojeg se uskoro doznaje da je unaprijeđeni kiborg, kojemu je jedini zadatak pronaći i ubiti Johna Connora. T-1000 je brži i pronalazi Johnove staratelje, ali on se već odvezao motorom sa svojim prijateljem Timom (Danny Cooksey). T-1000 poprima izgled policajca i kreće u potragu za Johnom. Nalazi ga u prodajnom centru, na odjelu zabave. Johna je na njega upozorio Tim pa bježi, a T-1000 kreće za njim. Njima dvojici je u susret, iz suprotnog smjera, došao T-800, koji spašava Johna. John bježi na parkiralište i odvozi se s motorom, ali ga T-1000 slijedi kamionom. Za njima obojicom kreće T-800 koji uništava protivnikov kamion, ali T-1000 naposljetku izlazi iz vatre kao poluoblikovana rastopljena legura humanoidnog oblika, da bi trenutak kasnije poprimio puni oblik.